Karina Lorentzen Dehnhardt (SF), 2009-04-21:
Ja, efter sådan en lang dag kunne man jo godt have ønsket, at man var nået lidt længere. Jeg synes, det er lidt nedslående at lytte til debatten i dag, og jeg synes, det er nedslående, at Venstres ordfører lancerer et så usmageligt angreb på SF.
Jeg synes, at Venstres ordfører skal tage halmen ud af ørerne, for jeg har faktisk hverken talt for afkriminalisering eller legalisering af hash her i dag.
Jeg har faktisk talt for, at vi skal få nedsat en kommission, for SF er løsningsorienteret.
Vi kan se, at der er et problem, vi har ikke løst det problem med de sidste mange års forbud og straf og forhøjelse af straf, så det er på tide, vi får undersøgt den her problemstilling meget, meget nøje, så vi kan blive klogere og eventuelt politikudvikle på området.
Jeg erkender, at hash kan være skadelig, og at hash kan føre til misbrug.
Heldigvis, må man sige, fører det ikke til misbrug hos alle dem, som rent faktisk prøver det, og vi kan konstatere, at en ret stor del af den danske befolkning på et eller andet tidspunkt har prøvet at ryge hash.
Faktisk har halvdelen af alle unge prøvet det, inden de fyldte 20 år, og det synes jeg indikerer, at alt, hvad vi har gjort, sådan set ikke har virket, så der er behov for nytænkning.
59 pct. af danskerne støtter faktisk ifølge en undersøgelse, som er lavet i år af Gadejuristen, en afkriminalisering af hash, så jeg synes, der er et tydeligt behov for at gøre noget.
Jeg har sympati for de to forslag.
I forhold til forsøgsordningen har vi jo også lavet et forsøg med heroin til de allermest udsatte misbrugere, og der kan da nogle gange være god grund til at få prøvet nogle ting af.
Men jeg synes stadig væk, der er mange, mange uafklarede spørgsmål, og derfor vil SF allerallerhelst støtte en kommission.
Der er også nogle modeller i forskellige lande, som vi måske kan hente inspiration fra.
Alle kender jo den hollandske model, og i Portugal har man siden 2001 afkriminaliseret alle stoffer, også de hårde, fordi man erkendte, at man havde et stort problem, og at man ikke fik folk i behandling, fordi området var tabuiseret.
I Portugal går statistikkerne nu i den rigtige retning med store skridt for både hårde stoffer og for hash, og med hensyn til Holland er det bedste, man kan sige, at forbruget er stagneret - det var det samme i 2007, som det var i 2003 men det er det altså ikke i Danmark.
Forbruget af hash i Danmark er stigende ifølge ekspertundersøgelserne, og hvad endnu værre er: Forbruget af hårde stoffer er markant stigende i Danmark, mens det er faldende i Holland.
Jeg synes, de tal er interessante, og det kunne jo have noget at gøre med de modeller, man har valgt.
Det synes jeg man skal undersøge nærmere.
Jeg synes, det er vigtigt at sige, at modellerne ikke er problemfri.
Der har været problemer med hashturisme i Holland, og der er stadig væk problemer med ulovligt salg.
For SF er det vigtigt, at vi prøver at få adskilt de hårde stoffer fra de bløde, fordi der er en potentiel risiko for de unge mennesker, når de køber hash.
Der er jo mange, der gør det, forbud eller ej, og de kommer i kontakt med de hårde stoffer, for de sælges de samme steder.
Det vil sige, at de kommer i kontakt med et kriminelt miljø, og kunne vi på en eller anden måde ikke finde en mulighed for at få dem gelejdet uden om de hårde stoffer og det kriminelle miljø?
Det synes jeg ville være langt at foretrække.
Jeg synes også, vi skal sætte spørgsmålstegn ved, om vi som samfund har noget ud af at kriminalisere en så stor gruppe unge.
Det er jo faktisk sådan, at man får en plet på sin straffeattest for at gå rundt med en klump hash i lommen.
Bøderne er ret store, og jeg tror ikke, det er produktivt for de unge mennesker at få en stor gæld og få en plet på straffeattesten.
Det mener jeg også vi kunne finde nogle bedre løsninger på.
Så er der de udsatte unge.
Der er altså nogle unge, som ender i misbrug, men det, vi ved om disse unge, er, at de har enten store sociale eller store psykiske problemer i forvejen, og at de formentlig var endt i en anden form for misbrug, hvis hash ikke havde været midlet for dem.
Det synes jeg vi skal reagere på, og med en anden model end den, vi har i dag, ville det måske været nemmere at tydeliggøre, hvem der rent faktisk har et misbrug, og få dem i behandling, for det er klart, at hvis man vælger en anden model, skal man opprioritere behandlingen og informationen rigtig meget.
Jeg vil slutte med disse ord: I SF støtter vi en kommission, for vi synes, det er vigtigt, at vi får nedsat et ekspertudvalg, som skal kigge på hashens virkninger og skadevirkninger, både i et kulturelt perspektiv, i et socialt perspektiv, i et psykologisk perspektiv, i et samfundsmæssigt perspektiv og i et økonomisk perspektiv, for vi kan ikke være blinde for, at der handles for en meget, meget stor værdi.
Vi skal have nogle internationale og nogle nationale eksperter til at se på det, vi skal have nogle videnskabelige kriterier, og vi skal have politikudvikling på området.
Det er tvingende nødvendigt.